b'\n_START_ARTICLE_\nAlbert \xc4\x8cebulj\n_START_SECTION_\n\xc5\xbdivljenjepis\n_START_PARAGRAPH_\nMaturiral je leta 1937 na ljubljanski realki. Diplomiral je za in\xc5\xbeenirja elektrotehnike na Fakulteti za elektrotehniko 14. julija 1947. Leta 1944 je bil na kalilni\xc5\xa1kem kolokviju prof. Riebensahma na Dunaju, leta 1952 tri mesece na specializaciji v \xc5\xa0vici, leta 1956 dva meseca na specializaciji v Nem\xc4\x8diji. Leta 1954 se je prijavil na oddelku za elektrotehniko za doktorski izpit in udele\xc5\xbei kongresa CIGRE v Sarajevu kot zastopnik oddelka za elektrotehniko Univerze v Ljubljani. Leta 1960 je bil izvoljen za docenta in leta 1966 za izrednega profesorja za predmete: elektroenergetske naprave, elektri\xc5\xa1ko gospodarstvo ter relejno in stikalno tehniko. Leta 1963 je bil na enomese\xc4\x8dnem \xc5\xa1tudijskem potovanju v \xc4\x8cSSR. Imel je 10 predavanj v strokovnih dru\xc5\xa1tvih in na odprti katedri. Leta 1966 je dobil prvo nagrado za iznajdbe in tehni\xc4\x8dne izbolj\xc5\xa1ave sklada Borisa Kidri\xc4\x8da za patent \xc2\xbbZa\xc5\xa1\xc4\x8ditna vezava za transformatorje\xc2\xab. Delal je v strokovnih organizacijah in je bil sodelavec v elektro industriji. Doktoriral je leta 1969 na Fakulteti za elektrotehniko._NEWLINE_Opravil je \xc5\xa1tevilne raziskave, ekspertize in konstrukcije za elektrogospodarstvo. \xc4\x8cebulj je bil inovator v livarskem strojni\xc5\xa1tvu, pri za\xc5\xa1\xc4\x8diti transformatorskih postaj, pri konstrukciji elektri\xc4\x8dnih pe\xc4\x8di za tempranje (tunelska pe\xc4\x8d v livarni Titan Kamnik), pri postopkih za zni\xc5\xbeanje radijskih motenj, ki jih povzro\xc4\x8dajo visokonapetostne izolatorske verige in pri konstrukcijah centrifug za vro\xc4\x8de cinkanje votlih predmetov in je avtor petih patentov. Na osnovi patenta lu\xc4\x8dalno kolo z regulatorjem za usmerjanje curka in s pripadajo\xc4\x8dimi konstrukcijami je nastala industrija livarskih \xc4\x8distilnih strojev Gori\xc5\xa1kih strojnih tovarn in livarn (Gostol) v Novi Gorici; po patentu za\xc5\xa1\xc4\x8ditna vezava za transformatorje so v Tovarni stikalnih naprav v Mariboru vpeljali serijsko proizvodnjo tipskih transformatorskih postaj za napajanje nizkonapetostnih omre\xc5\xbeij._NEWLINE_Je zaslu\xc5\xbeni profesor Univerze v Ljubljani, dobil pa je tudi Bedjani\xc4\x8devo nagrado in Kidri\xc4\x8devo nagrado (1985) ter leta 1984 Vidmarjevo plaketo._NEWLINE_V Kamniku, kjer je \xc5\xbeivel, je bil dolgo vrsto let pevec, predsednik in \xc4\x8dastni predsednik prvega slovenskega pevskega zbora Lira.\n_START_SECTION_\nDelo\n_START_PARAGRAPH_\nOd 1. marca 1943 do 30. marca 1945 je bil v slu\xc5\xbebi pri Simens Schuckert Werke na Dunaju, od 5. junija 1945 do 14. oktobra 1946 v tovarni Titan v Kamniku pomo\xc4\x8dnik obratovodje, od 1. novembra 1947 asistent na oddelku za elektrotehniko tehni\xc5\xa1ke fakultete Univerze v Ljubljani._NEWLINE_Leta 1966 je bil izvoljen za izrednega in 1971 rednega profesorja na Fakulteti za elektrotehniko v Ljubljani; od 1969-1970 in 1972-1974 je bil dekan.'